聚蚊
作者：梅堯臣
朝代：宋

paragraphs: 日落月復昏，飛蚊稍離隙。
聚空雷殷殷，舞庭煙冪冪。
蛛網徒爾施，螗斧詎能磔。
猛蝎亦助惡，腹毒將肆螫。
不能有兩翅，索索緣暗壁。
貴人居大第，蛟綃圍枕席。
嗟爾於其中，寧夸觜如戟。
忍哉傍窮困，曾未哀癯瘠。
利吻競相侵，飲血自求益。
蝙蝠空翱翔，何嘗爲屏獲。
鳴蟬飽風露，亦不慙喙息。
薨薨勿久恃，會有東方白。